CELEX: 32022D1003
Language: sk
Date: 2022-06-17 00:00:00
Title: Vykonávacie rozhodnutie Rady (EÚ) 2022/1003 zo 17. júna 2022 ktorým sa Poľskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty

27.6.2022   
               
               
                  SK
               
               
                  Úradný vestník Európskej únie
               
               
                  L 168/81
               
            
         VYKONÁVACIE ROZHODNUTIE RADY (EÚ) 2022/1003
         zo 17. júna 2022
         ktorým sa Poľskej republike povoľuje zaviesť osobitné opatrenie odchyľujúce sa od článkov 218 a 232 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Poľsko požiadalo listom, ktorý Komisia zaevidovala 5. augusta 2021, o povolenie zaviesť osobitné opatrenie odchyľujúce sa od článkov 218, 226 a 232 smernice 2006/112/ES, a zavádzajúce povinnú elektronickú fakturáciu pre všetky transakcie vykonané zdaniteľnými osobami, v prípade ktorých sa vyžaduje vyhotovenie faktúry (ďalej len „osobitné opatrenie“). Povolenie uplatňovať osobitné opatrenie sa požadovalo na obdobie od 1. januára 2024 do 31. decembra 2026.
                  
               
                     (2)
                  
                  
                     V súlade s článkom 395 ods. 2 smernice 2006/112/ES Komisia listami z 21. októbra 2021 postúpila žiadosť Poľska ostatným členským štátom. Listom z 22. októbra 2021 Komisia oznámila Poľsku, že má všetky informácie potrebné na posúdenie žiadosti.
                  
               
                     (3)
                  
                  
                     Poľsko listom z 8. februára 2022 informovalo Komisiu, že odchýlka od článku 226 smernice 2006/112/ES nie je potrebná a že rozsah pôsobnosti vyžiadaného osobitného opatrenia by bol obmedzený na zdaniteľné osoby usadené na území Poľska.
                  
               
                     (4)
                  
                  
                     Poľsko tvrdí, že osobitné opatrenie by prispelo k boju proti podvodom a únikom v oblasti dane z pridanej hodnoty (DPH). Osobitné opatrenie v spojení so zasielaním dodatočných údajov o transakciách by významne zlepšilo analytické spôsobilosti poľskej daňovej správy, umožnením automatického overovania, či je vykázaná DPH v súlade so zaplatenou DPH, a zvýšením presnosti overovania žiadostí o vrátenie DPH predložené daňovníkmi. Ďalej by sa tým doplnili iné opatrenia zamerané na boj proti podvodom a únikom v oblasti DPH a na modernizáciu systému DPH, ako je jednotný audítorský spis na účely DPH, mechanizmus rozdelenej platby, systém na elektronickú analýzu finančných tokov a online systém fiškálnych registračných pokladníc na monitorovanie sektora maloobchodu.
                  
               
                     (5)
                  
                  
                     Poľsko sa domnieva, že osobitné opatrenie by zdaniteľným osobám prinieslo viaceré zjednodušenia na uľahčenie plnenia ich povinností, ako napríklad predvypĺňanie daňových priznaní k DPH a súhrnných výkazov alebo rýchlejšie vracanie DPH. Osobitné opatrenie by zdaniteľným osobám poskytlo výhody, ako je služba uchovávania a archivovania faktúr poskytovaná daňovou správou alebo automatizácia účtovných postupov. Podľa Poľska sa neočakáva, že by náklady, ktoré by zdaniteľné osoby museli vynaložiť na prispôsobenie svojich systémov osobitnému opatreniu, boli značné, najmä v porovnaní s výhodami, ktoré by vďaka osobitnému opatreniu získali. S cieľom pomôcť s týmto prispôsobením Poľsko zaviedlo dobrovoľnú elektronickú fakturáciu ešte pred zavedením osobitného opatrenia. Popri tom by sa poskytli bezplatné nástroje na plnenie požiadavky osobitného opatrenia a uskutočnila by sa rozsiahla informačná kampaň s cieľom oboznámiť daňovníkov s novými pravidlami v oblasti DPH týkajúcimi sa osobitného opatrenia.
                  
               
                     (6)
                  
                  
                     Vzhľadom na široký rozsah pôsobnosti a novosť osobitného opatrenia je dôležité, aby sa zhodnotil jeho vplyv na boj proti podvodom a únikom v oblasti DPH a na zdaniteľné osoby. Ak teda Poľsko usúdi, že osobitné opatrenie je potrebné predĺžiť, malo by spolu so žiadosťou o predĺženie predložiť Komisii správu, ktorá bude zahŕňať posúdenie osobitného opatrenia z hľadiska jeho účinnosti v boji proti podvodom a únikom v oblasti DPH a pri zjednodušovaní výberu DPH.
                  
               
                     (7)
                  
                  
                     Toto osobitné opatrenie by nemalo ovplyvniť právo zákazníkov dostávať pri transakciách v rámci Spoločenstva papierové faktúry.
                  
               
                     (8)
                  
                  
                     Osobitné opatrenie by malo byť časovo obmedzené, aby bolo možné posúdiť, či je primerané a účinné z hľadiska jeho cieľov.
                  
               
                     (9)
                  
                  
                     Osobitné opatrenie je primerané sledovaným cieľom, keďže je obmedzené časom a rozsahom. Toto osobitné opatrenie navyše nepredstavuje riziko, že sa podvody presunú do iných odvetví alebo iných členských štátov.
                  
               
                     (10)
                  
                  
                     Osobitné opatrenie nebude mať negatívny účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH,
                  
               PRIJALA TOTO ROZHODNUTIE:
         
            Článok 1
            Odchylne od článku 218 smernice 2006/112/ES sa Poľsku povoľuje akceptovať len faktúry, ktoré vyhotovili zdaniteľné osoby usadené na území Poľska vo forme dokladov alebo oznámení v elektronickom formáte.
         
         
            Článok 2
            Odchylne od článku 232 smernice 2006/112/ES sa Poľsku povoľuje stanoviť, že používanie elektronických faktúr vyhotovených na území Poľska nepodlieha súhlasu zo strany príjemcu.
         
         
            Článok 3
            Poľsko oznámi Komisii vnútroštátne opatrenia, ktorými sa vykonáva osobitné opatrenie uvedené v článkoch 1 a 2.
         
         
            Článok 4
            
               1.   Toto rozhodnutie nadobúda účinnosť dňom jeho oznámenia.
            
            
               2.   Uplatňuje sa od 1. januára 2024 do 31. decembra 2026.
            
            
               3.   Ak Poľsko usúdi, že osobitné opatrenie uvedené v článkoch 1 a 2 je potrebné predĺžiť, spolu so žiadosťou o predĺženie predloží Komisii správu, v ktorej posúdi rozsah, v akom boli vnútroštátne opatrenia uvedené v článku 3 účinné v boji proti podvodom a únikom v oblasti DPH a pri zjednodušovaní výberu DPH. V predmetnej správe sa takisto vyhodnotí vplyv uvedených opatrení na zdaniteľné osoby, a najmä to, či uvedené opatrenia zvyšujú ich administratívne zaťaženie a náklady.
            
         
         
            Článok 5
            Toto rozhodnutie je určené Poľskej republike.
         
         
            V Luxemburgu 17. júna 2022
            
               
                  Za Radu
               
               
                  predseda
               
               B. LE MAIRE
            
         
         
            (1)  Ú. v. EÚ L 347, 11.12.2006, s. 1.